**Online médiafogyasztás és szegénység**

A tanulmány vezetői összefoglalója

Készítette az Infonia Alapítvány kutatócsoportja, az MTE megbízásából, az NMHH Médiatanácsa támogatásával

A digitális megosztottság vizsgálatának valamennyi dimenziója megjelent az eddigi hazai kutatásokban, ugyanakkor olyan, ami megbízhatóan, hosszú távon és jól leírná a szegénység és az online médiahasználat viszonyait, egyelőre nem zajlott hazánkban, és nemzetközi színtéren sem ismertek jó megoldások, a problémakörre specifikusan kialakított módszerek. Jelen tanulmánynak az a célja, hogy összefoglalva az eddigi kutatások legfontosabb tanulságait, speciálisan a magyarországi helyzet empirikus vizsgálatára alkalmas módszertant ajánljon a jövőbeli kutatások számára.

Jelenleg ugyanis nincsen olyan hiteles, nagymintás adatfelvétel, mely a hazai szegények (online) tartalomfogyasztásával, illetve digitális kultúrához kapcsolódó lehetőségeikkel foglalkozik. A tanulmányban kidolgoztunk egy olyan módszertant, mely megvalósítása hazai és nemzetközi téren is hiánypótló adatokhoz juttatná a döntéshozókat. A kutatás meghatározó stratégiai célja, hogy támogassa a társadalompolitikai céloknak megfelelő döntések előkészítését.

A szakirodalom meglévő, ugyanakkor nagyon szétszórt, illetve áttételes adatai alapján viszonylag kevés következtetés vonható le teljes bizonyossággal. Néhány állításazonban megalapozottan kijelenthető, adatolása azonban további primer kutatásokat igényel:

- Tartós hátrányba kerül az (illetve meglévő hátránya még nagyobbra nő annak), aki nem képes, nem tud, vagy nem akar hozzáférni az infokommunikációs technológiai (IKT) eszközökhöz.

- A digitális megosztottság leküzdése egy hosszantartó, végérvényesen soha meg nem szüntethető folyamat, hiszen az egyenlőtlenségek újratermelődnek, ezt a folyamatot a folyamatosan megjelenő új technológiák, szolgáltatások folyamatosan gerjesztik

- Paradox módon, az IKT eszközök egyenlőtlen elterjedése következtében kialakuló, felerősödő társadalmi megosztottságot a döntéshozók ugyanezen eszközökkel szeretnék megszüntetni.

- A használat minőségéről: amikor a szegények hozzáférnek az internethez, az online tartalomvilághoz, szolgáltatásokhoz, akkor használati mintázataik egy lényeges dologban eltérnek a gazdagabbakétól: kevesebb tevékenység, szűkebb csatornák, kevesebb eszköz- és alkalmazás-használat jellemző rájuk. A szegényekre jellemző, sajátos online tartalomfogyasztásról nem beszélhetünk, sokkal inkább az online eszközök sajátos, eltérő használatáról.

- A használat céljáról: a szegény egyének, közösségek esetében az IKT elsősorban az információs függőségből adódó kitettség, kiszolgáltatottság csökkentésének eszköze.

- A másodlagos digitális megosztottság az adatok alapján hazánkban is megfigyelhető, általánosságban pedig az is igaz, hogy ezek nagyrészt a meglévő, „hagyományos” társadalmi különbségek eredményező tényezők mentén alakultak ki.

- A hatékony képzéssel és cselekedve tanulással egybekötött szélessávú internet hozzáférés a marginalizált közösségek tagjainak számára is lehetővé teszi az új készségek, információk és kommunikációs gyakorlatok elsajátítását, illetve a humán, társadalmi és pénzügyi tőke megerősítését – feltéve, ha van közvetítő szereplő.

A nemzetközi és hazai kutatások is általában **két megközelítésben vizsgálják a szegénység és az online aktivitás összefüggéseit**:

1. Egyrészt meghatározzák azokat a kategóriákat, amelyek leginkább befolyásolják a modern információs- és kommunikációs eszközökhöz való **hozzáférést és használatot**. Ilyen az infrastruktúra elérhetősége, a technikai felszerelés, a társadalmi támogatás, az elérhető online tartalmak és szolgáltatások elérhetősége stb. Itt az állami szerepvállalás elsődleges jelentőségű, az egyén szintjén kevésbé állnak rendelkezésre eszközök, megoldások.
2. Az utóbbi évek során egyre egyértelműbbé vált, hogy a „kemény infrastruktúra” kiépítése önmagában nem fog egy igazságosabb, kevésbé töredezett információs társadalmat létrehozni, ha a „puha infrastruktúrára”, azaz ha azokra a dimenziókra nem fordítunk kellő figyelmet. Hiába fogunk kiépíteni vezeték nélküli internet-lefedettséget mindenhova, ha az okostelefonok, tabletek használatához nincs meg a **megfelelő tudás**, ha ezeknek az eszközöknek a beszerzéséhez, használatához szükséges magas beruházási, kockázatvállalási küszöbértékeit nem tudjuk közösségi megoldásokkal ellensúlyozni – például a szegényebb rétegek körében. Ugyanakkor itt egyre gyakrabban megfogalmazódnak olyan vélemények is, hogy az egyéni felelősségvállalás, a lehetőségekhez mért teherviselés, kockázatvállalás jelenjen meg a hátrányos helyzetűek esetében is, pontosan a társadalompolitikai jelentősége miatt megengedett bizonyos mértékű kényszer alkalmazása is.

A nemzetközi áttekintés alapján úgy látjuk, hogy abban az esetben, **ha a szegények is hozzáférnek az internethez, az online tartalomvilághoz, szolgáltatásokhoz, akkor használati mintázataik alig-alig térnek el például a gazdagabbakétól, csak kevesebb tevékenység, szűkebb csatornák, kevesebb eszköz- és alkalmazás-használat jellemző rájuk**. Amiben eltérés mutatkozik, hogy ha egy szegényebb közösség hozzájut az IKT infrastruktúrákhoz, akkor **elsősorban az „információs gettó” hatásának csökkentése a céljuk, az információs (feudális jellegű) függőségből adódó kitettség, kiszolgáltatottság csökkentésére törekszenek.** Ilyen értelemben a szegényekre jellemző, sajátos online tartalomfogyasztásról nem beszélhetünk, sokkal inkább **az online eszközök sajátos, eltérő használati mintázatáról**, a megbízható információk hozzájutásának hangsúlyosabb igényéről. A fizikai, földrajzi és társadalmi kapcsolatok értelmében vett elzártság pillanatok alatt létrehozza a társadalmi osztály alattiságot (underclass), a helyi elittől való végtelen függőséget. Itt az IKT eszközök hozzáférése, a megbízható online tartalomvilág az underclass helyzetből való kitörés egyik leghatékonyabb módját, lehetőségét adják.

**E helyzetek megoldása komplex megoldásokat igényel**. A digitális megosztottság kutatásából mára már világosan látjuk, (lásd vonatkozó fejezet adatai), hogy a még több és még jobb technológia vagy technika nem tudja feloldani ezeket a különbségeket, nem tudja megakadályozni a szegénység újratermelődését. A digitális megosztottság a mai napig újratermelődik, nem szűnik meg az egyes – nem használó – generációk „eltűnésével”. Sőt, a szegénységgel összefüggően még mindig jellemző az infrastrukturális hozzáférésben tapasztalható megosztottság is.

Értelmezési keretrendszerként a DiMaggio-Hargittai (2001) féle kategóriákat hívtuk segítségül. A szerzőpáros az alábbi öt dimenziót emeli ki: technikai felszerelés, a használat autonómiája, képességek, készségek, internet-kompetencia, társadalmi támogatás, a használat célja. Ezeket a dimenziókat próbáltuk aktualizálni a szegénység fókusszal. Ezt a keretrendszert használta Molnár Szilárd (2002), amikor a digitális megosztottság elemzéséhez háromrétegű elemzési megközelítést javasolt. Ezt használta fel a Tavistock Institute, amikor az európai e-befogadás programokat elemezték. A programok ez alapján három csoportba oszthatóak:

1. a hozzáférési megosztottságot (ami a hozzáféréssel rendelkezők és az azzal nem rendelkezők közti különbséget írja le),
2. a használati megosztottságot (ami a használók és nem használók közötti megosztottságot írja le a technológia terjedésének kezdeti, felívelő szakaszában) és
3. a használat minőségében jelentkező megosztottságot célzó programok csoportjára.

Mivel ezek a fenti, Molnár Szilárd (2002) által alkotott modell szerint a penetráció egyes szakaszaihoz kapcsolódnak, **első, a második és harmadik generációs programoknak is nevezhetjük a csoportokat.** Annak ellenére, hogy ezek jellemző alkalmazási szakaszai eltérhetnek, általában az a tapasztalat, hogy egy időben többféle program is implementálási időszakban van. Valójában ezek a programok egymásra épülnek, és különböző hozzáférési szintek biztosítására célzottaknak is tekinthetők. A Tavistock Institute felmérése szerint az Európai Unió országaiban 2006-ban a programok nagy része a használati megosztottságot kívánta csökkenteni, de megtalálhatóak voltak a másik két csoportba tartozó programok is.

Az **elsőgenerációs, vagy hozzáférési programok** lényege az eszközökhöz és megfelelő infrastruktúrához való hozzáférés biztosítása. Ezeknek a programoknak három fő típusát különíthetjük el:

1. eszközbiztosítás egyéneknek,
2. közösségi hozzáférési pontok létesítése,
3. szélessávú hálózathoz való hozzáférés biztosítása.

A három alkategória közül az első kettőbe tartozó programok széles körben elterjedtek egész Európában. A szélessávú technológiák terjesztését szolgáló kezdeményezések a legtöbb esetben az utóbbi években kezdődtek. A **második generációs programoknál a használatra való felkészítés áll a fókuszban**, vagyis az, hogy a puszta fizikai hozzáférés lehetősége mellett az effektív hozzáféréshez szükséges feltételek is teljesüljenek. Ennek megfelelően az ebbe a csoportba tartozó programok az alábbi altípusokba sorolhatóak:

1. a speciális igényekkel bíró csoportok hozzáférésének biztosítása (eAccessibility),
2. a digitális technológiák használatához szükséges felhasználói tudás fejlesztése,
3. szolgáltatásbővítés, vagyis tartalomfejlesztés.

Az első kategória esetében elsősorban a különböző fogyatékossággal élők (például a vakok és gyengénlátók) egyenlő hozzáférésének biztosításáról van szó. Ezt általában szabványokkal és szabályozási eszközökkel kívánják elérni. A második kategóriában többféle programmal találkozhatunk, a rövid távú, felvilágosító és bevezető jellegű ismeretterjesztéstől a különböző képzési programokig. Külön kiemelést érdemel ezen programok körében két stratégiai szempontból igen fontos célcsoport: a munkanélküliek és az iskolába járó gyerekek illetve fiatalok, akik számára gyakran célzott és nagy ívű oktatási programok születnek. A harmadik kategóriában a kormányzat és állampolgárai közti kommunikációt segítő, elsősorban e-közigazgatási eszközök fejlesztését kell kiemelni. Ezek az innovációk, amellett, hogy növelhetik a közigazgatás hatékonyságát, vonzóerőt gyakorolhatnak azokra, akik azért nem használják az info-kommunikációs technológiákat, mert haszontalannak vélik azokat.

**A harmadik generációs programok fő célja a használók közötti egyenlőtlenségek csökkentése, illetve a terjedési szakasz végén a „makacs“ távolmaradók elérése**. Ennek megfelelően ebben a csoportban olyan programokat találhatunk, amelyek egyrészt a „hasznos használatot“ és a magas szintű kezelési képességeket helyezik a középpontba, másrészt olyanokat, amelyek a motivációs gátak leküzdésére alkalmasak. Ebben az esetben a projektek legtöbb esetben tartalomfejlesztést, illetve ismeretterjesztést jelentenek. A tartalomfejlesztésnek a fókusza immár nem (csak) az állam és polgárainak kommunikációja, hanem a polgárok egymás közti és az üzleti világgal való párbeszédének serkentése is. Az alábbi kezdeményezéseket sorolhatjuk ebbe a kategóriába:

1. e-demokrácia eszközöket fejlesztő kezdeményezések,
2. a civil párbeszédet serkentő kezdeményezések,
3. szűkített célcsoportok számára tartalomszolgáltatás,
4. bizalom és tudatosság növelő kampányokat.

**A hazai digitális szakadék kutatását több szakaszra bonthatjuk**, és annak fázisait számos forrás felhasználásával mutathatjuk be. Míg az első szakasznak, mely nagyjából 2004-2005-ig terjed, a bevonás, az internetezők számának növekedése, és ennek leírása állt a középpontjában, a 2000 évek első évtizedének második felét már (a szélessávú kapcsolatok mindennapossá válásával, illetve részben ezzel összefüggően új szolgáltatások megjelenésével) a használat minőségének feltárása, illetve a kimaradók, a nem internet-használók motivációinak feltérképezése és bevonásának lehetőségei jellemezték. A 2010-es évek pedig az új, „modern”, mobil eszközök és a mobil internet elterjedésével egy újabb dimenziót hoztak a kutatásokba, melyek a két eddig megközelítést kombinálva most már egy időben fókuszálnak az eszközök terjedésére és az azokon elérhető szolgáltatások használatára, illetve a használók leírására.

A World Internet Project utolsó, 2009-es adatai és összefoglaló-kötete sűrítve mutat be néhány, korábban már megismert digitális megosztottságot okozó tényezőt, egyrészt az internet-hozzáféréssel rendelkező háztartásokról, másrészt pedig az internet-használókról.Jól kirajzolódik, hogy **az internethasználatot hagyományosan befolyásoló tényezők** (kor, iskolai végzettség, gazdasági aktivitás, szubjektív státusz) **a kétezres évek végén is jól kirajzolták a különbségeket használók és nem használók között, míg a települési lejtő, a régió és a háztartás mérete a háztartások internet-ellátottságára volt befolyással.**

A 2000-es évek közepén már elmondható volt, hogy **a magyar társadalomban igen jelentős azoknak az aránya, akik a digitális világ szempontjából teljes elszigeteltségben élnek, és vélhetően köztük sokan tartoztak a szegények közé**. Esetükben a legnagyobb társadalompolitikai kihívást elsősorban az jelenti, hogy sem belső motiváció, nyitottság, érdeklődés, sem a külső segítségnyújtás lehetősége nem fedezhető fel. Az elszigeteltség fő forrása, hogy a nem internetezőkre egy beszűkült társadalmi kapcsolatrendszer jellemző, így hiányoznak azok az alapvető társadalmi kötések, interakciók, amelyek elősegítenék az innovációk elterjedését.

**A szegénység és internethasználat kapcsolatában érdekes információkat tudhatunk meg a Wi-Fi falu program eredményeit és az azt kísérő értékeléseket elemezve is**, melyek a nagymintás adatfelvételekkel szemben gyakorlati ismereteket nyújtanak egy civil kezdeményezésről. A WiFi-falu programban 2008 első felében 102 magyarországi kistelepülésen építettek ki vezeték nélküli internet-hozzáférést. A kezdeményezés a társadalom perifériájára sodródott, kistelepüléseken élő, hátrányos helyzetű családok számára biztosít internet-hozzáférést és olcsó, használt, felújított számítógépet. A WiFi falvak kiépítésének első, 2007 év végétől 2008 nyaráig tartó szakaszában Borsod-Abaúj-Zemplén, illetve Szabolcs-Szatmár-Bereg megyei kistelepülések vettek részt.

A WIP kutatás befejeződésével a KSH (Eurostat) adatai mellett (amelyek a használat módjába nem igazán engednek betekintést) az NMHH (és néhány piackutató cég általában egy- illetve maximum kétdimenziós) felmérései jelentenek támpontot az elmúlt években a digitális megosztottság alakulását illetően. A mobilinternet és az okostelefonok elterjedése azonban teljesen új helyzetet teremtett a használati szokások és a hozzáférés terén is, az internethasználat mobilitással is párosult már, illetve számos új eszközzel megoldással, szolgáltatással, melyeknek terjedése egy új és markáns irányt jelentett a témával foglalkozó kutatók és a felmérések számára, némileg elvonva a figyelmet a korábban felvetett, de nem teljesen megválaszolt kérdésekről.

Csepeli és Prazsák 2009-es cikkében „**új szegénységként**” értékelik a különböző, az IKT függvényben vizsgált kulturális cselekvések során kialakult különbségeket. **A szerzőpáros a használati különbségeket a kultúra irányából igyekeztek megközelíteni, és arra jutottak, hogy az internet-használat és a kultúráról való gondolkodás nem független egymástól**. Galácz és Ságvári pedig megállapította, hogy **a másodlagos digitális megosztottság az adatok alapján hazánkban is megfigyelhető, általánosságban pedig az is igaz, hogy ezek nagyrészt a meglévő, „hagyományos” társadalmi különbségek eredményező tényezők mentén alakultak ki.**

**A digitális szakadék vagy digitális megosztottság kutatása hazánkban is elsősorban a használók - nem használók dimenziójában zajlott, majd a nemzetközi trendeket követve a használat minősége is megjelent az elemzési palettán**, elsősorban az akadémiai cikkekben, írásokban, az előző évtized vége-felé, ám a mobil eszközök forradalma ezt a kutatási irányt némileg háttérbe szorította. Összességében elmondható, hogy a digitális megosztottság vizsgálatának valamennyi dimenziója megjelent az eddigi hazai kutatásokban, ugyanakkor **olyan, ami megbízhatóan, hosszú távon és jól leírná a szegénység és az online médiahasználat viszonyait** (esetleg ezen keresztül alkalmat biztosítana a hasznos használat megfigyelésén keresztül a mobilitás nyomon követésére is), **egyelőre nem zajlott hazánkban**. Véleményünk szerint egy ilyen kutatásnak az eddigiekből az alábbi tényezőket kell figyelembe vennie:

* Az internetezésre használt eszközök (és szoftverek) és azok minősége, használatuk helye és módja,
* a digitális és információs írástudás szintje,
* a használat célja, a tartalomfogyasztás módja, a hasznos használat dimenziói,
* a kulturális elemek online és offline fogyasztása,
* illetve a társadalmi tőke és a támogatás mértéke, társas kapcsolatok.

A tanulmány utolsó harmadában ezért egy **módszertant javaslunk** a szegénység és online médiafogyasztás közötti kapcsolat természetének pontosabb meghatározására, megismerésére, megértésére; részben az eddig rendelkezésre álló, de nem értelmezett adatok feldolgozására; részben pedig az új adatok gyűjtésére és azok integrálására. A szegénység és online médiafogyasztás közötti kapcsolat mélyebb megértésének érdekében kiindulópontunkat a korábbi eredmények képezik, azzal a fontos különbséggel, hogy a módszer nem általában a digitális megosztottságot, hanem kifejezetten a deprivált társadalmi csoportok online médiafogyasztását hivatott megérteni.

A javasolt módszertan részletes ismertetése előtt annak indokoltságára és néhány fontos tulajdonságára térünk ki. Annak érdekében, hogy a célhoz legjobban illeszkedő és a tudományos megismerés követelményeinek megfelelő módszertant alakíthassunk ki, primer adatfelvételeken alapuló kutatási programot javaslunk, amelyben helyet kap egy ismétlődő kvantitatív kérdőíves kutatás, illetve kiegészítésként a célcsoportban kvalitatív mélyfúrások. A kvantitatív megközelítést az összehasonlítás igénye, a fejlesztések, intézkedések hatásainak mérhetősége, míg a kvalitatív részt a mélyebb összefüggések megérthetősége indokolja. **A fejezetben kidolgoztuk az új módszertan adatfelvételi metódusát és a tervezett kérdőív(ek) tartalmi vázlatát is.**